KIRJALLINEN KYSYMYS E-3565/01 esittäjä(t): Alexandros Alavanos (GUE/NGL) komissiolle. Yhteisön puuvilla-alan markkinajärjestely Kreikassa.



Virallinen lehti nro 160 E , 04/07/2002 s. 0142 - 0143



KIRJALLINEN KYSYMYS E-3565/01 esittäjä(t): Alexandros Alavanos (GUE/NGL) komissiolle (8. tammikuuta 2002) Aihe: Yhteisön puuvilla-alan markkinajärjestely Kreikassa Yhteisön puuvilla-alan markkinajärjestelyn täytäntöönpanosta vastasi Kreikassa vuodesta 1981 vuoteen 2000 puuvillavirasto, joka on nyt lakkautettu. Tänä vuonna uusi maksajavirasto OPEKEPE on ryhtynyt hoitamaan tarkastuksia, mutta sillä ei ole organisoitua teknisen valvonnan yksikköä, joten suuria viivästymisiä, sekaannuksia ja epäilyksiä on esiintynyt asetusten (EY) N:o 1051/2001(1) ja N:o 1591/2001(2) edellyttämien erilaisten tarkastusten yhteydessä. 1. Mikä elin tai mitkä elimet ja yksiköt ovat ryhtyneet suorittamaan asetuksessa (EY) N:o 1591/2001 (artiklat 5, 13 ym.) säädettyjä tarkastuksia? Koska nämä on nimetty tehtäväänsä? Erityisesti kysyn, mille elimelle on annettu puuvillaviraston lakkauttamisen jälkeen tehtäväksi puuvillan, josta siemeniä ei ole poistettu, ja puuvillan, josta siemenet on poistettu, laatutarkastukset (laatuluokka, kuidun pituus, paalien kosteus), jotka ovat välttämättömiä hinnan määrittämiseksi sellaisen tukea saavan puuvillan, josta siemeniä ei ole poistettu, kohdalla ja painon määrittämiseksi sellaisen tukea saavan puuvillan, josta siemenet on poistettu, kohdalla. Nämä tarkastukset eivät voi olla luotettavia, jos asiantunteva henkilöstö, asianmukaiset perusrakenteet (luokituksentekolaitokset, laatutarkastuslaboratoriot) ja keskitetty yhteensovittaminen puuttuvat. 2. Onko komissio tarkastanut yhteisön järjestelyyn kuuluvat eri tarkastukset vastuulleen ottaneiden elinten kykenevyyden ja valmiudet selviytyä asetusten (EY) N:o 1051/01 ja N:o 1591/01 vaatimusten täyttämisestä? 3. Onko komissio tutkinut asetuksen (EY) N:o 1591/01 13 artiklan 3 kohdan edellyttämän yhteensovittamisjärjestelmän luotettavuuden? (1) EYVL L 148, 1.6.2001, s. 3. (2) EYVL L 210, 3.8.2001, s. 10. Franz Fischlerin komission puolesta antama vastaus (8. helmikuuta 2002) Yhteisen maatalouspolitiikan ja etenkin maataloustuotteita koskevien yhteisten markkinajärjestelyjen mukaisesti komission tehtävänä ei ole muodostaa kantaa yhteisön tukia valvovan Kreikan hallintoviraston sisäisestä organisaatiosta. Yhteisen maatalouspolitiikan rahoituksesta 17 päivänä toukokuuta annetussa neuvoston asetuksessa (EY) N:o 1258/1999(1) säädetään, että jäsenvaltioiden on toimitettava komissiolle tiedot hyväksytyistä virastoista ja niiden toiminnasta. Yhteisöllä on tämän asetuksen nojalla oikeus valvoa maksajavirastojen toimia. Valvonta tapahtuu läheisessä yhteistyössä näiden virastojen toiminnasta vastaavien jäsenvaltion kanssa. Markkinointivuodesta 2001/2002 lähtien sovellettavan puuvillan tukijärjestelmää koskevan yhteisön lainsäädännön mukaisesti komissio sai virallisen tiedon parlamentin jäsenen mainitsemasta valvontatehtävien uudelleenjärjestelystä. Tehtävät kuuluvat vastedes OPEKEPE-nimiselle maksajavirastolle. Puuvillavirasto integroitiin osaksi OPEKEPEA sekä kansallisella että alueellisella tasolla. Kyseinen uudelleenjärjestely ei edellytä puuvillan tukijärjestelmän soveltamista koskevista yksityiskohtaisista säännöistä 2 päivänä elokuuta 2001 annetussa komission asetuksessa (EY) N:o 1591/2001(2) säädetyn koordinointijärjestelmän käyttöön ottamista, koska kyseisiä säännöksiä sovelletaan vain, jos valvontajärjestelmään osallistuu useita elimiä. Komissio valvoo asetuksessa (EY) N:o 1258/1999 säädetyn tilien tarkastamis- ja hyväksymismenettelyn yhteydessä, että tilien tarkastamisesta ja hyväksymisestä sekä säännönmukaisuudesta tehtyjä päätöksiä noudatetaan. (1) EYVL L 160, 26.6.1999. (2) EYVL L 210, 3.8.2001.